Heldhaftige studente sit selfoondief agternaVan links na regs: Christiaan Combrinck, Quinton Viljoen, Duan Naudè, JP Duvenage en Devan Venter (Foto: Verskaf) Ses Sol-Tech‑studente was op die regte tyd op die regte plek toe hulle Woensdagoggend ’n selfoondief in die straat net buitekant die Sol-Tech‑kampus in Pretoria-Wes platgetrek het. Christiaan Combrinck, Quinton Viljoen, Duan Naudé, JP Duvenage, Devan Venter en Rohen Labuschagne het Woensdagoggend omstreeks 10:30 hulle slaptjips blitsvinnig neergegooi en agter ’n vermeende grypdief aangehardloop nadat ’n ouer man skielik van die straat af geskree het: “Vang die man, hy het gesteel!” “Ons groepie vriende het tydens ’n afperiode rustig in die Teetuin gesit en kuier toe ’n oom ewe skielik om ons hulp geroep het,” het Combrinck aan Maroela Media gesê. Die dief het vermoedelik ’n vrou se Huawei-selfoon in Van der Hoff-straat, naby die Sol-Tech‑kampus, gesteel en laat spaander. Dié ouer man het die voorval gesien en die boef in sy wit trok agterna gesit. “Ons eerste instink was om net te hardloop. Ons het almal onmiddellik opgespring en agter die dief aangehardloop en hom in die straat platgetrek. Hy het nie ’n kat se kans teen ons gestaan nie,” vertel Combrinck trots. Die straat waar die studente die selfoondief platgetrek het. (Foto: Verskaf) Dié heldhaftige studente het dadelik die kampussekuriteit ontbied wat toe vir hulle boeie gegee het om die man te boei. “Ons het die man teen die boom vasgehou en begin ondervra waar hy die selfoon gekry het. Hy het heeltyd om verskoning gevra en selfs ontken dat hy die selfoon gesteel het. Hy het daarop bly hamer dat hy net honger is,” sê Combrinck. Volgens Combrinck het hulle die man se sakke begin deursoek en die gesteelde selfoon en ’n mes gevind. “Twee mans het die selfoon kom afhaal. Ons vermoed dit was die vrou wie se selfoon gesteel is se broers, maar ons is nie doodseker nie,” vertel Combrinck. ’n Vrou wat van oorkant die straat die hele voorval gesien het, het onmiddellik die buurtwag ontbied. Toe die buurtwag by die toneel aankom, het hulle die polisie ontbied om die dief in hegtenis te neem. Combrinck vertel dat hulle baie bly is dat die dief nie met die selfoon weggekom het nie. “Na die hele gedoente het ons soos normaal aangegaan en ons slaptjips gaan eet wat teen daardie tyd al koud was.”